নেত্রকোনা, ১২  জুলাই (শীর্ষ নিউজ ডটকম): বিয়ের ১০ দিন যেতে না যেতেই যৌতুকের বলি হলো নববধূ জহুরা খাতুন (২০)। ঘটনাটি ঘটেছে সোমবার দিবাগত গভীর রাতে জেলার দুর্গাপুর উপজেলার বাকলজুড়া ইউনিয়নের কোনা পাড়া গ্রামে।  নিহতের ভাই মুখলেছ কান্নাজড়িত কণ্ঠে বলেন, মাত্র ১০ দিন আগে কোনাপাড়া গ্রামের মৃত আমির হোসেনের পুত্র আসাদুল ইসলামের সাথে তার বোনের বিয়ে হয়। বিয়ের পর থেকেই যৌতুকলোভী আসাদুল তার বোনের উপর অত্যাচার, নির্যাতন শুরু করে। গতকাল সোমবার গভীর রাতে আসাদুল শ্বাসরুদ্ধ করে জহুরাকে হত্যা করে বসতঘরের পাশে বরইগাছের ডালে গলায় দড়ি দিয়ে  বেঁধে রেখে আত্মহত্যা করেছে বলে প্রচার চালায়। আজ সকালে এলাকাবাসী লাশ দেখতে পেয়ে দুর্গাপুর থানা পুলিশকে খবর দেয়। আজ মঙ্গলবার সকাল ১১টায় পুলিশ লাশ উদ্ধার করে ।  দুর্গাপুর থানার এসআই সৈয়দ আবুল হাশেম জানান, খবর পেয়ে ঘটনাস্থলে গিয়ে দেখতে পান মৃতের পা মাটিতে লাগানো ছিল। লাশ উদ্ধার করে ময়নাতদন্তের জন্য নেত্রকোনা আধুনিক সদর হাসপাতাল মর্গে প্রেরণ করা হয়েছে। রিপোর্ট পাওয়ার পর এ ব্যাপারে মামলা করা হবে। পুলিশ জানায়, ঘটনার পর থেকেই স্বামী আসাদুল ও তার পরিবারের লোকজন পলাতক রয়েছে।  (শীর্ষ নিউজ  ডটকম/প্রতিনিধি/সস/১৬.৫৬ঘ.)